Modelbaas ontken hy het jong vrou verkragDawie de Villiers in die hof Foto: ANA Dawie de Villiers, Johannesburgse modelagentskapbaas, het Woensdag aan die Johannesburgse hooggeregshof gesê hy het nooit seks gehad met die jong vrou wat beweer hy het haar verkrag nie. “Ek het glad nie seks met haar gehad nie,” het De Villiers aan die hof se sitting in Palm Ridge gesê. Jacques Pienaar, vir De Villiers, het dit aan sy kliënt voorgehou dat die vrou aanvoer hulle het twee keer seks gehad by ŉ huis in Aspen Manor. “Dit het nie gebeur nie,” het hy gesê, en gesê dat hy nooit enige van die modelle na die huis toe geneem het nie. Volgens hom het hy die vrou, wie se naam weerhou word om haar identiteit te beskerm, slegs een keer afgeneem tydens ŉ fotografiesessie met ŉ disko-tema in September 2010. Hy het verduidelik hulle het van rekwisiete gebruik gemaak tydens die fotografiesessie, ook dekoritems wat die modelle gebring het. “Sy het ŉ swart broek en pienk hemp met swart hoëhakskoene aangehad,” het De Villiers verduidelik. Volgens hom het al die modelle die studio verlaat ná die fotografiesessie. Pienaar het daarna sy kliënt uitgevra oor Blackberry BBM-boodskappe wat die klaagster aanvoer hy het vir haar gestuur. De Villiers ontken hy het die boodskappe gestuur. Volgens hom het iemand sy identiteit gebruik om boodskappe aan meisies te stuur. “Ek het ŉ modelagentskap in Amerika en al my sosiale netwerke in kennis gestel oor dit wat besig was om te gebeur,” het hy verduidelik. Die internasionale agentskap het glo aan De Villiers bevestig hulle is bewus van die BBM-slenter. De Villiers ontken ook dat hy ŉ model probeer soen het. Sy voer aan hy het haar aangerand, maar die beskuldigde het gesê die enigste foto’s wat hy van haar in ŉ bikini geneem het, was by die Zondela-vakansieoord. Hy ontken dat hy ooit haar hand teen ŉ muur gedruk en haar probeer soen het, soos sy aangevoer het. Hy het verder getuig dat internetwebwerwe wat hy besoek, wat tienersekstonele uitbeeld, ŉ vrywaring het dat alle meisies in die video’s en foto’s ouer is as 18. De Villiers was in 2008 deel van die Mej. Suid-Afrika-kompetisie. Hy is tans besig met sy graad in Bybelkunde. Lees alle vorige berigte oor Dawie de Villiers op Maroela Media.